นายกรัฐมนตรี เลื่อนเปิดผับบาร์ ไปอีกหนึ่งเดือน หลังโอไมครอนระบาด ย้ำยังไม่ต้องปิดประเทศ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงสถานการณ์การแพร่ระบาดโควิด-19 สายพันธุ์โอไมครอน ว่าตนเองสั่งการให้ทุกหน่วยงานเตรียมพร้อมและปฎิบัติตามมาตรการทางสาธารณสุขอย่างเข้มข้นเพื่อสกัดกั้นการแพร่ระบาด ซึ่งต้องขออภัยไปยังประชาชนที่อาจต้องปรับเปลี่ยนมาตรการผ่อนคลายขยับออกไปอีก 1 เดือน โดยเฉพาะสถานบริการ ผับ บาร์ คาราโอเกะ เนื่องจากเป็นสถานที่ปิดมีโอกาสได้รับความเสี่ยงสูง เบื้องต้นได้ให้ความช่วยเหลือกับผู้ประกอบการและผู้ประกอบอาชีพในธุรกิจนี้ไปแล้วส่วนหนึ่งและได้เตรียมเสนอมาตรการช่วยเหลือเพิ่มเติมที่กำลังจะนำเข้าสู่ที่ประชุมคณะรัฐมนตรี เร็วๆ นี้ทั้งนี้ยังไม่มีรายงานการติดเชื้อสายพันธุ์โอไมครอนในประเทศไทย ส่วนกรณีที่นักท่องเที่ยวที่เดินทางมาจากทวีปแอฟริกา ซึ่งเป็นประเทศกลุ่มเสี่ยงที่ต้องตามกลับมาตรวจหาเชื้อแบบ RT-PCR กว่า 200 คนนั้น นายกรัฐมนตรี กล่าวว่า กระทรวงสาธารณสุขได้ติดตามอยู่ ส่วนการประชุม ศบศ. ในวันพรุ่งนี้ ว่าเป็นการดูสถานการณ์โดยรวมทั่วไป รวมถึงรักษาฐานเศรษฐกิจเดิมและสร้างเศรษฐกิจใหม่ให้มากที่สุด เพื่อสร้างแรงจูงใจในการลงทุนและการพิจารณาปรับโครงสร้างภาษี พร้อมยืนยันว่าตนเองจะไม่ให้มีผลกระทบกับคนไทยโดยเด็ดขาด แต่ก็ต้องสร้างความเข้มแข็งไปพร้อมกัน ทั้งการลงทุนภายในและนอกประเทศ เราทุกคนไม่ควรจะทำลายศักยภาพของเราเอง ในเรื่องของความสงบเรียบร้อย ความรักความสามัคคีและต้องไม่สร้างความขัดแย้งในสถานการณ์ปัจจุบันที่โลกกำลังมีปัญหาอยู่ ต้องทำให้ประเทศไทยเป็นพื้นที่ปลอดภัยนอกจากนี้ นายกรัฐมนตรี ยืนยันว่าจะยังไม่มีการปิดประเทศหลังมีการแพร่ระบาดของเชื้อสายพันธุ์โอไมครอน เพราะต้องคำนึงอย่างรอบด้านทั้ง ด้านการท่องเที่ยว เศรษฐกิจ รวมถึงความปลอดภัย วันนี้ต้องใช้ Covid Free Setting และความร่วมมือจากทุกภาคส่วนเพื่อให้ประเทศเดินหน้าต่อไปได้